Þingræður haldnar á Alþingi Íslendinga



Herra forseti. Ég hef fyrir nokkuð löngu ásamt hv. 1. þm. Skagf. (SÞ) flutt frv. hér um breyt. á l. um byggingar- og landnámssjóð. Þessu máli var útbýtt hér í hv. d. 30. f. m. Því var vísað til n., að ég ætla 1. þ. m., til landbn. Síðan hefur ekki bólað á þessu máli. Ég hef ekki haft neinar fregnir af því frá landbn., hins vegar hef ég veitt því athygli, að landbn. hefur afgreitt mál, sem þó nokkru síðar barst hér inn í d., og afgreiðslu þess er lokið hér og málið komið til Ed. Ég er ekki að lasta þetta, en ég vildi gjarnan fá vitneskju um, af hverju það stafar, að landbn. afgreiðir ekki þetta mál. - Ég vil svo ekki segja neitt frekar um málið, áður en ég er búinn að fá upplýst, hvað veldur þessum drætti. Ég sé, að hv. form. landbn., (JPálm) er hér staddur, og vænti þess, að hann eða einhverjir úr landbn. láti í ljós, hvað tefur afgreiðslu málsins.



Herra forseti. Ég vildi leyfa mér að spyrjast fyrir um það, hvað því veldur, að frv. til l. um breyt. á ræktunarsjóðslögunum, sem ég hef fyrir löngu borið fram og vísað var til n. 31, f. m. er ekki enn komið fram. Ég veit ekki hvað því líður hjá n., frekar en hv. síðasti ræðumaður veit, hvað því líður, sem hann spurði um, en hitt veit ég, að eðlilegt hefði verið að leitað hefði verið álits Búnaðarbankans um þetta, en það bólar ekki á því, að það sé gert, því að í morgun var ekki komin fyrirspurn til Búnaðarbankans um málið. - Jafnframt vildi ég spyrjast fyrir um það hjá hæstv. forseta (BG), hvenær ég má vænta að fá svar við fyrirspurn minni til hæstv. landbrh., sem leyfð var 11. f. m. hér í hv. d. Þegar ég lagði fyrirspurn mína fram var mér kunnugt um það, að hæstv. ríkisstj., - landbrh. - var ekki farin að leggja fyrir hagstofuna að reikna út það, sem henni bar að gera í sambandi við greiðslu uppbóta, sem á að koma á afurðir landbúnaðarins fyrir tímabilið 16. sept. 1944 til 16. sept. 1945. Síðan veit ég, að ríkisstj. hefur lagt fyrir hana að reikna þetta út. Og ég veit, að það eru um 3 vikur síðan hagstofan sendi ríkisstj. sína grg., - sendi sinn dóm um það, hverjar uppbæturnar ættu að verða. Og þess vegna vænti ég þess, að hæstv. ráðh. sjái sér fært að fara nú að skýra mér og öðrum frá því. Vildi ég mega vænta þess, að hæstv. forseti ýti á eftir því, að það verði gert.



Herra forseti. Í tilefni af fyrirspurn hv. 1. þm. Árn. (JörB) og einnig af fyrirspurn hv. 2. þm. N.-M. (PZ) varðandi þau lagafrv., sem þeir flytja og send hafa verið til landbn. og liggja hjá henni, þá er mér að sjálfsögðu ljúft að skýra frá því, hvernig stendur á því, að þau hafa ekki verið afgr. En orsakirnar eru þær, að landbn. hefur verið kunnugt um það, að fyrir löngu og miklu fyrr en þessi frv. voru borin fram var í meðferð hjá nýbyggingarráði frv. um það að bæta úr lánakjörum landbúnaðarins yfirleitt. Og við áttum von á, að þetta frv. væri að koma, og fyrir viku sagði búnaðarmálastjóri mér, en hann er einnig form. nýbýlastjórnar og einn af meðlimum nýbyggingarráðs, að hann gæti gert ráð fyrir því, að þetta frv. verði lagt fyrir nýbýlastjórn þá og þegar. Þetta er ekki orðið enn. En ég geri ráð fyrir, að landbn. afgreiði ekki þessi lagafrv. fyrr en það frv. er komið, til þess að hægt verði að taka þessi mál fyrir öll í einu lagi. Þetta eru þau svör, sem ég hef um þetta, og vænti ég þess, að þessir hv. þm. láti sér þau nægja.



Herra forseti. Það er síður en svo, að ég láti mér nægja þessi svör hv. form. landbn. Ég kann ekki við, að þetta nýbyggingarráð sé sett ofar alþm. að rétti til, og frábið mér algerlega að eiga nokkurn þátt í því, sem það gerir. Ég geri kröfu til þess, eins og ég þykist eiga rétt til, að þau mál, sem ég hef rétt til að flytja hér, fái þinglega afgreiðslu án minnsta tillits til þessa nýbyggingarráðs. Því koma bókstaflega ekkert við þau málefni, sem ég flyt. En hafi það mikið að segja að flytja þetta frv., þá amast ég ekki við því, síður en svo. En ef tilveru þess á að nota til að koma nytjamálum fyrir kattarnef, þá er bezt, að það heyri til starfsemi þess, en laust við þm. Og þeir, sem sýna vilja þjónslund við þá stofnun, - þá þeir um það. En þeir hafa enga heimild til þess í n. hér á Alþ. að ætla sér að fresta afgreiðslu og meðferð þingmála í skjóli þess, að einhverjir menn í n. utan Alþ. séu að fást við einhver málefni, og svo bíða eftir, að þeir heimili það. Ég beini því til hæstv. forseta (BG), að hann hlutist til þess, að landbn. afgreiði þetta mál. Og ef það skyldi, mót von minni, reynast svo, að meiri hl. hv. n. tæki upp þau vinnubrögð að svæfa málið, þá vænti ég þess, að minni hl. n. afgreiði sem skjótast þetta mál. Fáist það ekki fyrir ofríki meiri hl., að málið verði afgr. innan n., þá vænti ég þess, að hæstv. forseti taki málið af n. og sjái um, að það fái hér þinglega afgreiðslu.

Forseti (BG) : Umr. um þetta mál er lokið. Gengið verður til dagskrár.



Herra forseti. Hv. frsm. menntmn., hv. þm. Snæf. (GTh), hefur fjarvistarleyfi. Ég vil þess vegna svara með örfáum orðum vinsamlegum aths., sem fram komu frá hv. þm. V.-Húnv. (SkG) á þingfundi í gær. Hv. þm. lét þess getið, að sér virtist ekki ljóst af frv., hvaða rétt þeir menn öðluðust, sem lykju verknámsdeildarprófi. Hins vegar var það skýrt fram tekið í 4. gr. frv., að aðeins próf úr bóknámsdeild veiti rétt til inngöngu í menntaskóla og aðra framhaldsskóla. Ég skal taka það fram, að fyrir þeirri n:, sem samdi þetta frv., vakir, að verknámsdeildin veiti engu síður réttindi en bóknámsdeildin. Það vakir einnig fyrir þeirri n., að próf úr verknámsdeild verði inntökupróf betri í búnaðarskóla, iðnskóla og sjómannaskóla, í þá skóla, sem beina nemendunum á brautina til starfa úti í framleiðslunni, að atvinnuvegum þjóðarinnar. Það er vissulega okkar meining, að að því verði stefnt, að allir hafi þennan rétt og að sá heilbrigði skilningur haldist, að það sé ekki síður framabraut og vænlegt til frama, er leiðir menn til þátttöku í framleiðslustarfi við atvinnuvegi þjóðarinnar, heldur en að menn leiti hans eftir öðrum leiðum. Ég viðurkenni, að eins og gr. er orðuð, gæti þetta ákvæði valdið misskilningi, og vil ég lýsa yfir því, að ég mun leggja til í menntmn., að við 3. umr. verði flutt brtt. við 4. gr. um, að niður falli orðin: „Þó veitir aðeins próf úr bóknámsdeild rétt til inngöngu í menntaskóla og aðra sambærilega skóla.“ Þessi orð eiga ekki þarna heima, því að þau gætu bent til þess, að bóknámsdeildin væri sett skör hærra en verknámsdeildin. Þetta ákvæði á heima og er í frv. um menntaskóla. Alveg á sama hátt gæti í l. um iðnskóla átt við, að tekið væri fram, að verknámsdeildarpróf gætu veitt inngöngu í þá skóla. Sem sagt, ég lýsi yfir því, að ég mun leggja til í n., að þessi setning falli niður, og vænti ég, að það fullnægi þeirri meginathugasemd, sem fram kom frá hv. þm. V.-Húnv.